Veearts op perdelandgoed vermoor; dalk verkragRensia de Wet. Foto: Facebook Die halfnaakte liggaam van ŉ vooraanstaande veearts van Witrivier in Mpumalanga is Dinsdag in haar huis op ŉ perdelandgoed naby dié dorp aangetref. Rensia de Wet (46) was ŉ veearts in die Witrivier-omgewing en het in ŉ huis op die Nottinghill Equestrian Estate gewoon saam met haar vriendin, Kraai Kamffer, eienaar van die landgoed. De Wet se moord volg skaars vyf dae ná dié van Jill Penelope Masterton, ŉ 62-jarige diereregteaktivis van Gauteng, wat Donderdagaand op ŉ landgoed vermoor is. “Sy was my vriendin, en ŉ baie liefdevolle mens. Sy was baie lief vir diere én mense,” het Kamffer aan Maroela Media gesê. Sy was te emosioneel om verder te praat. Brig. Selvy Mohlala, provinsiale polisiewoordvoerder, het gesê De Wet se liggaam is Dinsdagmiddag omstreeks 16:30 deur haar bure aangetref. “Die oorledene is halfnaak in haar kamer gevind,” het Mohlala gesê. “Sy het steekwonde aan haar kop, nek en bors gehad.” De Wet se huis is geplunder en die polisie vermoed dat huisroof ŉ motief vir haar moord kan wees. “Ons ondersoek die moontlikheid dat sy verkrag is. ŉ Nadoodse ondersoek sal gedoen word om dit te bepaal.” Die polisie ondersoek ŉ saak van moord. Dit is nog nie bekend hoeveel verdagtes by die voorval betrokke was nie. Niemand is nog in verband met die saak in hegtenis geneem nie. Maroela Media het vroeër berig Masterton (62) en haar man is Donderdagaand deur vyf gewapende mans in hul huis op die Letamo-wildsplaas en –landgoed in Kromdraai buite Krugersdorp aangeval en beroof. Sy is dood nadat sy aangerand en met ŉ mes gesteek is, nadat sy skynbaar ŉ verassingkissie met een van haar honde se as in by die aanvallers wou afneem. Die aanvaller het dit glo as ŉ juwelekissie aangesien. Lees meer hier. Niemand is nog in verband met Masterton se moord in hegtenis geneem nie.